Diari Oficial de la Generalitat Valenciana


Sumari del DOGV 3969, del 29-03-2001 (2001/2390)

RESOLUCIÓ de 14 de març de 2001, del secretari general de la Presidència, per la qual es convoquen onze (11) beques per a la realització de pràctiques professionals en matèria d'informàtica i telecomunicacions, una (1) beca en matèria de Documentació, una (1) beca en matèria de qualitat i dues (2) beques en matèria jurídica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3969

Data del DOGV
:   29-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2390


Data del document
:   14-03-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * assignació per estudis
    * advocat
    * ajuda pública
    * professió de la informàtica
    * professió de la informació
    * suport econòmic

RESOLUCIÓ de 14 de març de 2001, del secretari general de la Presidència, per la qual es convoquen onze (11) beques per a la realització de pràctiques professionals en matèria d'informàtica i telecomunicacions, una (1) beca en matèria de Documentació, una (1) beca en matèria de qualitat i dues (2) beques en matèria jurídica. [2001/2390]
  
En virtut de les facultats conferides per l'article 35 de la Llei 5/1983, de 30 de desembre, del Govern Valencià, i segons el que estableix el Decret 108/1992, de 6 de juliol del Govern Valencià pel qual es regula la concessió de beques, mitjançant aquesta resolució, es convoca la concessió d'onze (11) beques en matèria d'Informàtica i Telecomunicacions, una (1) beca en matèria de Documentació, una (1) beca en matèria de Qualitat i dues (2) beques en matèria jurídica, per a la realització de pràctiques professionals d'aquestes matèries dins de l'àmbit de l'administració Pública, per tant resolc:
  
Article 1. Objecte
  
L'objecte d'aquesta resolució és la convocatòria de 15 beques, per a pràctiques professionals en matèria d'Informàtica, Telecomunicacions, Documentació, Qualitat i assumptes jurídics en la Direcció General de Telecomunicacions i Modernització de la Presidència de la Generalitat.
  
La distribució d'aquestes quinze beques és la següent:
  
- 11 beques d'informàtica i telecomunicacions. Les activitats a realitzar són: desenvolupament de pàgines WEB, disseny electrònic de formularis, gestió de xarxes d'àrea LAN i WAN, gestió de bases de dades de coneixement, telecomunicacions veu i dades, anàlisi de serveis i temes de telecomunicacions, etc.
  
- 1 beca de documentació en activitats com l'organització de la informació relacionada amb procediments administratius.
  
- 1 beca de Qualitat en activitats relacionades amb projectes d'aplicació de tècniques de Qualitat en els serveis públics.
  
- 2 beques en assumptes jurídics en activitats com anàlisi de reglamentació de les noves tecnologies de la informació i les telecomunicacions, aspectes legals relacionats amb la modernització dels serveis públics, etc.
  
Article 2. Requisits dels sol·licitants
  
Podran optar a la beca:
  
Per a les beques d'Informàtica i Telecomunicacions :
  
- Llicenciats o enginyers superiors d'Informàtica o Telecomunicacions en qualsevol universitat espanyola.
  
- Diplomats o enginyers tècnics mitjans en Informàtica o Telecomunicacions, en qualsevol universitat espanyola.
  
- Estudiants de 4t o 5è curs d'Informàtica o Telecomunicacions en qualsevol universitat espanyola, que puguen acreditar tenir aprovat els tres primers cursos complets.
  
- Les persones que hagen acabat el segon cicle de Formació Professional, en l'especialitat d'Informàtica, o algun cicle formatiu reglat d'Informàtica.
  
Per a la beca de Documentació:
  
- Llicenciats en Biblioteconomia i Documentació, o titulats superiors amb cursos d'especialització en Biblioteconomia i Documentació, o diplomats en Biblioteconomia i Documentació.
  
Per a la beca de Qualitat:
  
- Enginyer Industrial de l'especialitat de Qualitat o titulats superiors en carreres amb especialitat en Qualitat.
  
- Estudiants d'últim curs d'Enginyeria Industrial de l'especialitat de Qualitat o titulació superior en carreres amb especialitat en Qualitat que puguen acreditar tenir aprovat de forma completa el curs anterior.
  
Per a les beques d'assumptes jurídics:
  
- Llicenciats en Dret.
  
- Estudiants de 4t o 5è curs de Dret en qualsevol universitat espanyola, que puguen acreditar tenir aprovats els tres primers cursos complets.
  
Article 3. Duració i dotació econòmica
  
El període de duració de les beques comprendrà des del començament que s'assenyale fins al final de l'exercici de 2001, si bé s'estableix la possibilitat d'una pròrroga automàtica pels mesos que resten fins a completar l'any de benefici, sempre que la Llei de Pressupostos per a 2002 contemple una línia específica a l'efecte.
  
Les beques estaran dotades amb 150.000 PTA mensuals cada una, amb un import màxim d'1.800.000 PTA, tenint en consideració el període de benefici d'un any.
  
Es finançaran a càrrec del Pressupost de la Generalitat Valenciana per a l'exercici 2001, aplicació pressupostària 33.50.873.08.7, codi de línia T4000009.
  
Aquesta convocatòria i la concessió de les beques es condicionen a la previsió del crèdit adequat i suficient en els pressupostos esmentats.
  
La forma de pagament serà mensual, previ certificat de la Direcció General de Telecomunicacions i Modernització del bon funcionament objecte de la beca.
  
Article 4. Formalització de sol·licituds
  
Els candidats hauran de presentar en el Registre General de Presidència de la Generalitat, siti al c/ de l'Historiador Chabás núm. 2, de València o en qualsevol de les dependències previstes a l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú, una sol·licitud segons el model que es detalla en l'annex I, que estarà a disposició de les persones interessades en el Registre General de la Presidència, amb la documentació següent:
  
- Fotocòpia del DNI compulsada.
  
- Currículum amb les seues dades personals, domicili habitual, data de naixement, telèfon, experiència professional i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, etc.
  
- Fotocòpia compulsada del títol acadèmic acreditatiu dels requisits exigits en l'article segon i del corresponent expedient acadèmic.
  
- Declaració jurada de no tenir cap relació laboral i d'estar al corrent de les seues obligacions fiscals i de seguretat social i de no ser beneficiari de cap altra beca.
  
Article 5. Termini de presentació de sol·licituds
  
El termini de presentació de sol·licituds serà de 15 dies hàbils comptats a partir de l'endemà de la publicació d'aquesta convocatòria al Diari Oficial de la Generalitat Valenciana.
  
Els sol·licitants hauran de reunir els requisits i condicions d'aquesta convocatòria al final del termini de presentació d'instàncies.
  
Article 6. Termini de selecció i concessió de beques
  
1. La concessió de les beques s'efectuarà per resolució del secretari general de Presidència a la vista de la decisió de la Comissió Avaluadora.
  
Aquesta comissió estarà integrada pels membres següents:
  
- La directora general de Telecomunicacions i Modernització o persona en qui delegue.
  
- Quatre tècnics de la Direcció General de Telecomunicacions i Modernització.
  
Aquesta comissió haurà d'adaptar el seu funcionament al que estableix la convocatòria i de manera subsidiària, a les regles contingudes en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administrativa Comú.
  
La Presidència de la Generalitat es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'aquestes bases.
  
La selecció dels becaris vindrà donada per la puntuació obtinguda en el barem, i que consta dels conceptes següents (els conceptes són els mateixos per a tots els tipus de beques):
  
- Titulació acadèmica: fins a 3 punts
  
- Coneixements addicionals en les matèries pròpies de la beca, acreditats mitjançant cursos, experiències laborals, etc.: fins a 3 punts
  
- Coneixements de procediments administratius de l'administració autonòmica: fins a 2 punts
  
- Coneixements d'idiomes: fins a 2 punts
  
2. La comissió avaluadora es reunirà dins dels 10 dies següents al final del termini de presentació de sol·licituds i podrà convocar, si així ho estima oportú, tots aquells candidats que complisquen els requisits exigits en aquesta convocatòria, a fi de comprovar, mitjançant prova escrita i/o entrevista, aquelles qüestions referents als mèrits adduïts i l'adequació a les activitats a exercir que es consideren d'interès.
  
La puntuació global de la prova escrita i/o entrevista serà de 0 a 10 punts.
  
3. La puntuació total dels sol·licitants de les beques, serà la suma de les puntuacions obtingudes en el barem i en la prova escrita i/o entrevista en cas que es realitzara.
  
4. La resolució del secretari general de Presidència que atorgue les 15 beques, la qual es farà efectiva en el termini màxim de dos mesos a partir de l'endemà del final del termini de presentació d'instàncies, serà publicada en el Diari Oficial de la Generalitat Valenciana.
  
Aquesta relació anirà acompanyada d'una borsa constituïda pels aspirants que no resulten adjudicataris de les beques, ordenats d'acord amb la puntuació obtinguda, per a cobrir les vacants que puguen sorgir durant el període de benefici.
  
Aquesta resolució es farà pública, també, als taulers d'anuncis de la Presidència de la Generalitat Valenciana.
  
La no-resolució que adjudique dins del termini establert anteriorment, produirà l'efecte de la desestimació presumpta de les sol·licituds presentades.
  
5. La condició de becari no generarà en cap moment cap relació laboral amb la Generalitat Valenciana. En cas que es tinga prèviament la condició d'empleat de la Generalitat Valenciana, es quedarà en la situació administrativa que procedisca en virtut de la normativa vigent de la Funció Pública.
  
6. La condició d'integrant de la borsa de reserva de becaris no generarà en cap moment cap relació laboral amb la Generalitat Valenciana, ni cap compromís d'accedir en qualsevol moment a la condició de becari.
  
Per a accedir a la condició de becari caldrà una resolució del secretari general de la Presidència en què s'adjudique la beca al seu favor. Aquesta resolució es publicarà així mateix en el Diari Oficial de la Generalitat Valenciana.
  
Article 7. Obligacions, incidències i tutoria dels becaris
  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral regular.
  
La infracció d'aquesta regla autoritzarà a la Presidència de la Generalitat a cancel·lar el benefici de la beca.
  
2. Els becaris, una vegada reben la notificació d'haver sigut seleccionats per a una beca estaran obligats a dedicar-hi 35 hores setmanals, que hauran de ser realitzades davall la supervisió o tutoria del personal de la Direcció General de Telecomunicacions i Modernització designat a l'efecte.
  
3. Els becaris hauran de presentar, en el moment d'atorgament de les beques, la documentació adequada que acredite el compliment de les seues obligacions tributàries i amb la Seguretat Social, així com la cobertura sanitària (assegurança escolar, pòlissa privada, etc).
  
4. La condició de becaris no genera cap relació laboral ni administrativa amb la Generalitat Valenciana
  
El secretari general de Presidència resoldrà les incidències que es produïsquen durant el període de benefici de les beques i podrà deixar-les sense efecte, amb l'audiència prèvia de l'interessat, en cas d'incompliment d'obligacions per part del becari o quan no realitze l'activitat que va motivar la concessió de la beca o deixara de reunir els requisits necessaris.
  
Davant de les incidències, renúncies, abandonaments o incompliments que deixen vacant una beca, es cobrirà aquesta segons l'ordre establert a la borsa de reserva que resulte del procés de selecció.
  
Contra aquesta resolució que posa fi a la via administrativa es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala Contenciosa'administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa'administrativa.
  
Tot això sense perjudici que s'utilitze qualsevol altra via que es considere oportuna